Fem personer er fredag ved Retten i Holstebro idømt bøder efter sidste sommers demonstrationer mod et testcenter for vindmøller i Østerild Klitplantage i Thy. Aktivister var stærkt utilfredse med etableringen af testcentret for syv vindmøller på 250 meters højde, og at der i den forbindelse skal fældes 266 hektar skov. Flere gange i løbet af sommeren kom det til sammenstød mellem aktivister og politiet. Fredag blev fem aktivister så idømt bøder for overtrædelse af ordensbekendtgørelsen. Tre personer fik bøder på 2000 og 4000 kroner for at stille sig i vejen for træfældningsmaskinerne, oplyser Retten i Holstebro på sin hjemmeside. Retten lagde særlig vægt på, at tidligere forsøg på træfældning i området var blevet forhindret af demonstrationer, og at træfældningen kun kunne gennemføres ved hjælp af et massivt politiopbud. To andre demonstranter fik hver en bøde på 1500 kroner for ikke at forlade området, da politiet gav dem besked på det. /ritzau/

Referat:
Fem aktivister, der forsøgte at forhindre opførelse af vindmøller i klitplantage, er idømt bøder.